**Prima zi de şcoală**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

După luni de plictiseală, zile, nopţi caniculare,

Printre halbe, mahmureală, pe la munte, pe la mare,

Văd aiurea într-un ziar vestea aia mai nasoală

Desenată de tipar :“MÂINE-I PRIMA ZI DE ŞCOALĂ!”

Pe-o terasă, sub umbrele, cu fetiţe decoltate,

Arătând precum şi ele,-n anu’ trei de facultate,

C-am gândit de două ori, ambele la tata doar,

Prezentându-mă în zori, să nu-l văd pe dracu’ iar,

Fi’nd în şcoală cunoscut şi cu ani buni de vechime,

Într-a patra, c-au sărit toţi din clasa mea pe mine,

Însă cu mai mult respect, parcă şi un pic de teamă,

Lucru ce-l găsesc corect, nefiind de-aceeaşi seamă;

Ce mai vâlvă! Ce pupici ! Eu, mai mare printre ei,

Se mirau şi-a’ lor mămici ca de zmeul între zmei,

Nu mai zic de profesoare, ce m-au strâns cu drag la piept

Şi de doamna directoare, c-am putut să mă deştept,

Iar în clasă, prima oră, fără să mă sinchisesc,

Cu-o excepţie minoră fui lăsat să şi vorbesc,

Chiar mai mult, mă ascultau, şi nu spun istorioare,

Pedepsit n-am fost să stau, un minut doar, în picioare,

Şi apoi, ca niciodat’, nimeni nu m-a luat de prost,

Dup-atâta repetat ştiind toate pe de rost,

Mai cu seamă că a patra aşa mult ce mi-a plăcut,

De cinci ani, tare ca piatra, altceva nu am făcut

Că şi tata-i mândru tare, intelectual agrar,

Numai mama vise are, la liceu să fiu măcar

Pe un post de profesor, cu probleme mai uşoare,

Nu cum am, ca-nvăţător, pe la clasele primare!

Valeriu Cercel